মূলত জলবায়ু পরিবর্তনজনিত কারণে অতিবৃষ্টি, আগাম বন্যা, ঘূর্ণিঝড়, টর্নেডোর মাত্রা এখন গোটা দুনিয়ায় বড়মাপের প্রাকৃতিক দুর্যোগ। বাংলাদেশেও কমবেশি প্রতিবছর অতিবৃষ্টি, অনাবৃষ্টি, আগাম বন্যা, ফলনে পোকার আক্রমণের মতো দুর্যোগ লেগেই আছে, যা মোকাবেলা করতে সরকারকে হিমশিম খেতে হয়। সুতরাং দুর্যোগের কারণে সরকারিভাবে আপৎকালীন খাদ্য মজুদ রাখা জরুরি। এ প্রসঙ্গে জাতিসংঘের কৃষি ও খাদ্য সংস্থার মত হচ্ছে, যেকোনো রাষ্ট্রের জনগণের খাদ্য নিরাপত্তার জন্য অন্তত ৬০ দিনের খাদ্য মজুদ রাখা বাঞ্ছনীয়। এই মতে, আমাদের মোট জনগোষ্ঠীর এক দিনের খাদ্য চাহিদা প্রায় সাড়ে ৪৫ হাজার টন। যা ৬০ দিনের জন্য দাঁড়ায় প্রায় সাড়ে ২৭ লাখ টন। অথচ আমাদের ৬০ দিন তো দূরের কথা, গড়ে ৩০ দিনের খাদ্যও মজুদ রাখা সম্ভব হয় না। ফলে প্রাকৃতিক দুর্যোগে ফসল নষ্ট হলে খাদ্য সঙ্কট দেখা দেয় এবং ভোক্তার কষ্ট বাড়তেই থাকে।